Dielli/
Festa e Flamurit Kombëtar dhe e 109 vjetorit të Pavarësisë së Shqipërisë në Vatër solli një shqiptare të suksesshme e patriote të flaktë që zgjodhi këtë festëtë shënuar për tu bërë pjesë e Federatës Panshqiptare të Amerikës Vatra. Ornella Darova, doktorante pranë Universitetit të Pennsylvanias, konsulente për Bankën Botërore për rritjen e firmave në Ballkanin Perëndimor, dhe konsulente për OECD mbi çeshtjet e rregullimit dhe konkurrencës në ekonomi, nga sot do të japë kontributin e saj në Federatën Vatra. Ajo u shpreh shumë e emocionuar për ardhjen për herë të parë në Vatër në këtë ditë të shënuar kombëtare dhe mbi të gjitha për krenarinë dhe historinë e jashtëzakonshme që të jep roli dhe ekzistenca e Vatrës më shumë se një shekull jetëgjatësi. Ornella është e angazhuar me Shoqatën e Studentëve Shqiptarë në Philadelphia ku zhvillojnë aktivitete patriotike, kulturore dhe studimore duke qenë një oaz patriotik që u vjen në ndihmë për integrim të gjithë studentëve shqiptarë në Philadelpia. Ornella Darova ftoi edhe studentët dhe kërkues të tjerë shkencorë që të bëhen pjesë e Vatrës dhe të kontribuojnë në dobi të çështjes kombëtare.